## El Consell lamenta que els afectats per la riuada hagen d’assumir el pagament de l’IRPF i de l’IVA sense haver rebut encara les ajudes del Govern

*** El secretari autonòmic d’Hisenda denuncia el cobrament del segon pagament de l’IRPF a particulars i la quota de l’IVA a pimes i autònoms dels municipis arrasats per la DANA
* Eusebio Monzó subratlla que eixa càrrega fiscal és “totalment inassumible” per a moltes famílies i empreses després de patir les conseqüències de la catàstrofe natural**

El secretari autonòmic d’Hisenda i Finançament, Eusebio Monzó, ha lamentat “l’absoluta falta de sensibilitat” del Govern d’Espanya amb els afectats per la riuada en la província de València “en exigir-los un esforç fiscal insuportable per a moltes famílies en un moment tan delicat com l’actual”.

Monzó s’ha referit així al cobrament esta setmana del segon pagament ajornat de la renda 2023 i del quart trimestre de l’IVA de l’any passat, un fet que ha provocat que milers de damnificats “han vist com els arribava abans als seus comptes bancaris el càrrec del Ministeri d’Hisenda que les ajudes promeses per l’executiu de Pedro Sánchez”.

“És inaudit que no s’hagen pres mesures efectives per a evitar esta càrrega fiscal, tenint en compte la situació en què es troben els valencians que han perdut les seues cases i que molts negocis han quedat arrasats i ni tan sols han pogut reobrir”, ha considerat el secretari autonòmic d’Hisenda.

Segons Monzó, els més afectats són els ciutadans que han hagut de suportar esta setmana els dos pagaments, tant de l’IRPF com de l’IVA. “El més tràgic és que estos càrrecs es facen junts i de manera indiscriminada a particulars i autònoms de les zones afectades, sense tindre en compte si han cobrat ja alguna ajuda, si han sigut indemnitzats pel Consorci o, en general, en quines circumstàncies personals es troben després de la catàstrofe natural”, ha considerat.

Monzó ha exigit al Govern que abandone el “tacticisme polític” i comence a oferir un “suport efectiu als afectats agilitzant les indemnitzacions del Consorci de Compensació d’Assegurances, oferint més ajudes directes i establint totes les exempcions fiscals necessàries que es troben al seu abast per a facilitar la recuperació social i econòmica”.

“El pressupost general de l’Estat és 18 vegades el de la Generalitat Valenciana i, no obstant això, l’esforç desplegat per la Generalitat és proporcionalment molt superior al del Govern central, tant en recursos mobilitzats com en ajudes que ja estan en poder dels afectats”, ha manifestat.

En este sentit, ha destacat que ja són més de 337 milions d’euros els que el Consell ha fet arribar als damnificats, més d’un terç dels quasi 900 milions d’ajudes directes aprovades hui dia per la Generalitat, mentres que per part de l’Estat 1.700 dels 2.129 milions abonats corresponen a indemnitzacions del Consorci d’Assegurances.

Fecha: 06/02/2025